**28.02.2024 (1).**

**E-pasta nosaukums**

Paliatīvās aprūpes mobilās komandas pakalpojumi pacienta dzīvesvietā

**E-pasta teksts**

Nacionālais veselības dienests (turpmāk – Dienests) sniedz aktuālo informāciju par paliatīvās aprūpes mobilo komandu pakalpojumiem pacienta dzīvesvietā (turpmāk – Pakalpojums), kas ietver sevī veselības aprūpes pakalpojumus (ārstēšana un slimības radīto simptomu novēršana) un sociālās aprūpes un psihosociālās rehabilitācijas pakalpojumus (hospisa aprūpe, psiholoģiskais, sociālais un garīgais atbalsts, kā arī atbalsts pacienta piederīgajiem un citām personām sērošanas periodā pēc tuvinieka zaudējuma).

**Pēc atkārtoti izsludinātas pakalpojumu sniedzēju atlases Zemgales reģionā uz doto brīdi Pakalpojums ir pieejams visos reģionos. Pakalpojumu sniedzēju sadalījums par reģioniem un to kontaktinformācija ir pievienota šajā e-pastā, kā arī to var apskatīt Dienesta tīmekļvietnē** <https://www.vmnvd.gov.lv/lv/paliativas-aprupes-mobilas-komandas-pakalpojumi-pacienta-dzivesvieta-0>

Atgādinām, ka Pakalpojumu var saņemt personas, kurām ir IV vai V līmeņa stacionārās ārstniecības iestādes ārstu konsīlija lēmums par indicētu paliatīvo aprūpi jeb hospisa aprūpi dzīvesvietā. Konsīlija lēmumā tiek atzīmēts vai Pakalpojums pacientam ir/nav indicēts, savukārt pacienta medicīniskajā dokumentācijā jābūt ierakstam par prognozēto personas dzīvildzi, jo Pakalpojumu var saņemt paliatīvas aprūpes pacienti, kuru prognozējamā dzīvildze ir līdz 6 (sešiem) mēnešiem, izņemot personas kuras ir bērnu paliatīvās aprūpes kabineta uzskaitē un jau saņem Bērnu paliatīvās aprūpes  biedrības pakalpojumus vai citus paliatīvās aprūpes pacienta dzīvesvietā pakalpojumus.

Pacientam, kas ārstējas IV vai V līmeņa stacionārajā ārstniecības iestādē, konsīliju organizē un nepieciešamības gadījumā piesaka Pakalpojumu stacionārā iestāde, kur atrodas pacients.

Pacientam, kas ārstējas zemākā līmeņa stacionārajā ārstniecības iestādē, stacionārās ārstniecības iestādes ārstējošais ārsts izraksta nosūtījumu uz konsīliju (papīrā vai e-veselībā) un piesaka pacientu konsīlijam vienā no tuvākajām IV vai V līmeņa stacionārajām ārstniecības iestādēm, izmantojot iestāžu kontaktinformāciju, kas ir norādīta zemāk. Pēc konsīlija slēdziena saņemšanas nepieciešamības gadījumā ārstējošais ārsts tālāk izraksta nosūtījumu (papīrā vai e-veselībā)  uz Pakalpojumu un piesaka pacientu Pakalpojuma sniedzējam attiecīgajā reģionā.

Pacientam, kas ārstējas ambulatori, ģimenes ārsts vai ārsts speciālists izraksta nosūtījumu (papīrā vai e-veselībā)  uz konsīliju un piesaka pacientu konsīlijam vienā no tuvākajām IV vai V līmeņa stacionārajām ārstniecības iestādēm, izmantojot iestāžu kontaktinformāciju, kas ir norādīta zemāk. Pēc konsīlija slēdziena saņemšanas nepieciešamības gadījumā ģimenes ārsts vai ārsts speciālists tālāk izraksta nosūtījumu (papīrā vai e-veselībā)  uz Pakalpojumu un piesaka pacientu Pakalpojuma sniedzējam attiecīgajā reģionā.

Konsīliju ir iespējams organizēt attālināti, par to lemj stacionārā ārstniecības iestāde, kas nodrošina konsīliju.

Konsīlijam nepieciešamā informācija:

* Pēdējais izraksts no stacionāra, ja tāds ir
* Informācija par radioloģiskiem un citiem izmeklējumiem, ja tādi ir
* Informācija par pamadiagnozi un blakussaslimšanām
* ECOG skalas izvērtējums onkoloģiskiem pacientiem
* Cita medicīniskā dokumentācija, kas nepieciešama lēmuma pieņemšanai

**Ārstniecības iestādes, kas nodrošina konsīliju:**

|  |  |  |
| --- | --- | --- |
| **Reģions** | **Ārstniecības iestāde, kas nodrošina konsīliju** | **Tālrunis konsīlija pieteikšanai** |
| Rīga | VSIA "Paula Stradiņa klīniskā universitātes slimnīca" | 67095392 |
| Rīga | SIA "Rīgas Austrumu klīniskā universitātes slimnīca" | 27899984 |
| Kurzeme | SIA"Liepājas reģionālā slimnīca" | 63403222, birojs@liepajasslimnica.lv |
| Kurzeme | SIA "Ziemeļkurzemes reģionālā slimnīca" | 25466672 |
| Vidzeme | SIA “Vidzemes slimnīca” | 64202603 un 64202601, e-pasts  ambulatora.registratura@vidzemesslimnica.lv |
| Latgale | SIA "Daugavpils reģionālā slimnīca" | 65422419 |
| Latgale | SIA "Rēzeknes slimnīca" | Tālruņa numurs: 8886e-pasts: info.latgale@rure.lv |
| Zemgale | SIA "Jelgavas pilsētas slimnīca" | 26441834 |
| Zemgale | SIA "Jēkabpils reģionālā slimnīca" | 62203333 |

Pēc konsīlija slēdziena saņemšanas un nosūtījuma izrakstīšanas Pakalpojumu var pieteikt katru dienu 24/7, t.sk. sestdienās, svētdienās un svētku dienās.

Ambulatoram pacientam pakalpojuma sniegšana tiek uzsākta ne vēlāk kā 24 h laikā no brīža, kad pacients pieteikts Pakalpojuma saņemšanai. Ja pacients pieteikšanas brīdī atrodas stacionārā, tad 24 h laikā pēc izrakstīšanās no stacionāra.

**Pakalpojumu sniedzēji sadalījumā pa reģioniem:**

|  |  |  |
| --- | --- | --- |
| Reģions | Pakalpojuma sniedzējs | Tālrunis pakalpojuma pieteikšanai |
| Kurzemes reģions | SIA Magnum Social & Medical Care | 8882info.kurzeme@rure.lv |
| Vidzemes reģions | SIA MED4U | 28010404 |
| Latgales reģions | SIA Magnum Social & Medical Care | 8886info.latgale@rure.lv |
| Zemgales reģions | SIA CILVĒKS | 8803 vai 600000038803@aprupe.lv |
| Rīgas Valstspilsētas labais Daugavas krasts un Rīgas reģions | SIA Hospiss māja | 80700022, 80700033 |
| Rīgas Valstspilsētas labais Daugavas krasts un Rīgas reģions | SIA MED4U | 28010404 |
| Rīgas Valstspilsētas kreisais Daugavas krasts un Rīgas reģions | SIA Magnum Social & Medical Care | 8884info.riga@rure.lv |
| Rīgas Valstspilsētas kreisais Daugavas krasts un Rīgas reģions | SIA MED4U | 28010404 |

Pakalpojuma sniedzēja koordinators organizē ārsta un sociālā darbinieka pirmreizējo vizīti pacienta dzīvesvietā pirmreizējai veselības, vides un sociālo apstākļu  izvērtēšanai un multiprofesionāla paliatīvās aprūpes plāna izstrādei.

Lūdzam Jūs izvērtēt pacientus, kas atbilst iepriekš minētiem kritērijiem un kam būtu nepieciešams  minētais pakalpojums un nosūtīt uz konsīliju vai, ja pacientam ir konsīlija slēdziens, pieteikt pacientu pakalpojuma saņemšanai.